‘เหมราช’ขึ้นเป้าขายที่ดินได้2.3พันไร่
บริษัท เหมราชพัฒนาที่ดิน ประกาศปรับเป้ารายได้และยอดขายที่ดินเพิ่มเป็น 2,300 ไร่ จาก 1,500 ไร่
16 ส.ค. 2555

บริษัท เหมราชพัฒนาที่ดิน ประกาศปรับเป้ารายได้และยอดขายที่ดินเพิ่มเป็น 2,300 ไร่ จาก 1,500 ไร่
นายเดวิด นาร์โดน กรรมการผู้จัดการ บริษัท เหมราชพัฒนาที่ดิน (HEMRAJ) เปิดเผยว่า ผลประกอบการครึ่งปีแรกออกมาดีมาก บริษัทจึงได้ปรับเป้าการขายที่ดินอุตสาห กรรมปี 2555 เพิ่มเป็นครั้งที่ 3 เป็น 2,300 ไร่ จากเป้าเดิมที่ตั้งไว้แต่แรก 1,500 ไร่ ที่จะทำให้รายได้ของบริษัทเพิ่มขึ้น 50% จากปีก่อนที่มีรายได้ 4,305 ล้านบาท
ทั้งนี้ เนื่องจากการขายที่ดินเพื่ออุตสาหกรรมยังคงมีแนวโน้มเติบโตอย่างต่อเนื่อง ยอดการลงทุนที่ได้รับการส่งเสริมจากคณะกรรมการส่งเสริมการลงทุน (บีโอไอ) เพิ่มขึ้นถึง 34% ในช่วงครึ่งแรกของปีนี้ 
ธุรกิจด้านพื้นที่ให้เช่ามีแนวโน้มเติบโตได้ดี บริษัทได้เริ่มโครงการเหมราชโลจิสติกพาร์ค จำนวน 4 แห่ง ซึ่งตั้งอยู่ทั้งในและรอบนิคมอุตสาหกรรมของบริษัททั้ง 3 แห่ง ในบริเวณอีสเทิร์นซีบอร์ด ระยอง 
ครึ่งปีแรก 2555 การให้เช่าพื้นที่โรงงานสำเร็จรูปและโลจิสติกพาร์คเพิ่มขึ้น 44,018 ตารางเมตร หรือเพิ่มขึ้น 28% จากยอดสะสมเมื่อสิ้นปี 2554 นอกจากนี้ยังมียอดรวมพื้นที่จากการเช่าล่วงหน้าอีก 31,565 ตารางเมตร ซึ่งจะเริ่มสัญญาการเช่าในอีก 17 เดือนข้างหน้า จึงมั่นใจว่าจะทำได้ตามเป้า โดยภายในสิ้นปีนี้จะมียอดการให้เช่าพื้นที่เพิ่มขึ้น 9.5 หมื่นตารางเมตร หรือเพิ่มขึ้น 60% จากยอดสะสมเมื่อสิ้นปี 2554
สำหรับในช่วงครึ่งแรกของปี 2555 บริษัทมีกำไรสุทธิรวม 954.5 ล้านบาท หรือคิดเป็นกำไรสุทธิก่อนรวมกำไร หรือขาดทุนค่าเงินเท่ากับ 963.1 ล้านบาท เทียบกับ 93.5 ล้านบาท ในช่วงเดียวกันของปี 2554